ଭଞ୍ଜନଗରଃ ରାଜ୍ୟ ସରକାରଙ୍କ ସ୍ମାର୍ଟ ସ୍କୁଲ ରୂପାନ୍ତରଣରେ ମହାଦୁର୍ନୀତି ଅଭିଯୋଗ । ଟଙ୍କା ସରିଗଲା ହେଲେ ସ୍କୁଲର ରୂପରେଖ ବଦଳିଲାନି । ଛାତ୍ରଛାତ୍ରୀ ଉତ୍ତମ ଶିକ୍ଷା ଓ ସୁବିଧା ପାଇପାରିଲେ ନାହିଁ । ଏପରିକି ସ୍ମାର୍ଟ ସ୍କୁଲରେ ପାନୀୟ ଜଳ ଓ ଶୌଚାଳୟ ଭଳି ମୌଳିକ ସୁବିଧା ନଥିବା ପ୍ରଧାନ ଶିକ୍ଷକଙ୍କ ଅଭିଯୋଗ ପରେ ବିଡିଓଙ୍କୁ ଚିଠି ଲେଖିଲେ ମଣ୍ଡଳ ଶିକ୍ଷା ଅଧିକାରୀ । ଏହାପରେ 5T ସ୍କୁଲରେ ହୋଇଥିବା ଦୁର୍ନୀତି ଲୋକଲୋଚନକୁ ଆସିଛି ।
ସୂଚନା ଅନୁସାରେ ଗଞ୍ଜାମ ଜିଲ୍ଲା ଭଞ୍ଜନଗର ବ୍ଲକ ଡିହପଢାଳ ପଞ୍ଚାୟତର ଗ୍ରାମ ପଞ୍ଚାୟତ ଉଚ୍ଚ ବିଦ୍ୟାଳୟକୁ 5T ଅନ୍ତର୍ଭୁକ୍ତ କରାଯାଇ ଗତ ଜୁନ ମାସରେ ଏହି ରୂପାନ୍ତରିତ ସ୍କୁଲର ଉଦଘାଟନ କରାଯାଇଥିଲା । କିନ୍ତୁ ଆଶ୍ଚର୍ଯ୍ୟର କଥା ହେଉଛି ସରକାରଙ୍କ ୪୫ ଲକ୍ଷ ଅନୁଦାନ ଖର୍ଚ୍ଚ ହୋଇସାରିଥିଲେ ମଧ୍ୟ ସ୍କୁଲର ରୂପରେଖ ବଦଳି ପାରିନି । ସ୍ମାର୍ଟ ସ୍କୁଲ ଭାବରେ ଉଦଘାଟିତ ଏହି ସ୍କୁଲକୁ ବିଦ୍ୟୁତ ସଂଯୋଗ ହୋଇ ପାରିନାହିଁ । ଛାତ୍ରଛାତ୍ରୀଙ୍କୁ ପାନୀୟ ଜଳ ମଧ୍ୟ ମିଳୁନାହିଁ । ସେହିଭଳି ଛାତ୍ରଛାତ୍ରୀଙ୍କୁ କୌଣସି ମୌଳିକ ସୁବିଧା ମିଳୁନଥିବାରୁ ଜନ ଅସନ୍ତୋଷ ବଢ଼ିବାରେ ଲାଗିଛି ।
କିଛିଦିନ ତଳେ ଜିଲ୍ଲା ଶିକ୍ଷା ଅଧିକାରୀ ଏହି ବ୍ଲକର ପାଞ୍ଚଟି ସ୍କୁଲର ପ୍ରଧାନ ଶିକ୍ଷକମାନଙ୍କୁ ନେଇ ଭଞ୍ଜନଗର ଠାରେ ଏକ ବୈଠକ କରିଥିଲେ । ସେଠାରେ ସ୍କୁଲ ସମସ୍ୟା ନେଇ ଆଲୋଚନା ହୋଇଥିଲା । ସ୍ମାର୍ଟ ସ୍କୁଲରେ ସମସ୍ୟା ଥିଲେ ଉଚ୍ଚ ପଦସ୍ତ ଅଧିକାରୀଙ୍କୁ ଜଣାଇବାକୁ କୁହାଯାଇଥିଲା । ଏହାପରେ ଡିହପଢାଳ ସ୍ମାର୍ଟ ସ୍କୁଲର ବିଭିନ୍ନ ସମସ୍ୟା ନେଇ ପ୍ରଧାନ ଶିକ୍ଷକ ଦିଲ୍ଲୀପ କୁମାର ସ୍ବାଇଁ ବ୍ଲକ ଶିକ୍ଷା ଅଧିକାରୀଙ୍କୁ ଜଣାଇଥିଲେ । ତେବେ ବର୍ତ୍ତମାନ ବ୍ଲକ ଶିକ୍ଷାଧିକାରୀ ଏହି ସ୍କୁଲର ବିଭିନ୍ନ ସମସ୍ୟା ନେଇ ବ୍ଲକ ଗୋଷ୍ଠୀ ଉନ୍ନୟନ ଅଧିକାରୀଙ୍କୁ ଏକ ଚିଠି ଲେଖିଛନ୍ତି । ଏହି ଚିଠି ଏବେ ଭାଇରାଲ ହେବାରେ ଲାଗିଛି ।
ଏପରି ମହାଦୁର୍ନୀତିକୁ ନେଇ ସ୍ଥାନୀୟ ଅଞ୍ଚଳରେ ଅସନ୍ତୋଷ ବଢ଼ିବାରେ ଲାଗିଥିବା ବେଳେ ମୁହଁ ଖୋଲିଛନ୍ତି ଡିହପଢାଳ ପଞ୍ଚାୟତର ସମିତି ସଭ୍ୟ ରାଧେଶ୍ୟାମ ଜେନା । ସେ କହିଛନ୍ତି, "ଏଠାରେ ଫଟା କାନ୍ଥରେ ରଙ୍ଗ ମରାଯାଇ ଏହାକୁ ରୂପାନ୍ତିକରଣର ନାମ ଦିଆ ଯାଉଛି । ସ୍ମାର୍ଟ ସ୍କୁଲକୁ ଆସିବାକୁ ରାସ୍ତା ନାହିଁ । ସାମାନ୍ୟ ବର୍ଷାରେ ଗେଟ ଆଗରେ ପାଣି ଜମା ହେଉଛି । ପିଲାଙ୍କ ପାଇଁ ପିଇବା ପାଣି କିମ୍ବା ଶୌଚାଳୟର ବ୍ୟବସ୍ଥା ନାହିଁ । ତେବେ ୪୫ ଲକ୍ଷ ଟଙ୍କା କେଉଁ ବାଟରେ ହେଲା ତାହାର ଉପଯୁକ୍ତ ତଦନ୍ତ କରି କାର୍ଯ୍ୟାନୁଷ୍ଠାନ ନିଆନଗଲେ ସାଧାରଣ ଲୋକେ ଆନ୍ଦୋଳନକୁ ଓହ୍ଲାଇବେ ।"
ସେପଟେ ଭଞ୍ଜନଗର ବିଡିଓ ଶଶୀଭୁଷଣ ମହାପାତ୍ର କହିଛନ୍ତି, "ମୁଁ ଏବେ ଜଏନ କରିଛି । ମୋ ସମୟରେ ଏସବୁ ହୋଇନାହିଁ । ୪୫ ଲକ୍ଷ ଟଙ୍କା ହୁଏତ ଯଥେଷ୍ଟ ହୋଇନଥିବ । ମୁଁ ଅଭିଯୋଗ ପାଇବା ପରେ ନିଜେ ଗସ୍ତ କରି ଦେଖିଛି । ଏ ବିଷୟରେ ଜିଲ୍ଲାପାଳଙ୍କୁ ଜଣାଇବି । ସରପଞ୍ଚଙ୍କ ସହ ଆଲୋଚନା କରିବି । ଯଥାଶୀଘ୍ର ଏହାର ବାକିଥିବା କାର୍ଯ୍ୟ ସମ୍ପୂର୍ଣ୍ଣ କରାଯିବ । "
ତେବେ ଡିହପଢାଳ ଗ୍ରାମ ପଞ୍ଚାୟତ ଉଚ୍ଚ ବିଦ୍ୟାଳୟର ସ୍ଥିତି ଦେଖିଲେ ସରକାରଙ୍କ ସ୍କୁଲ ରୂପାନ୍ତିକରଣ ଯୋଜନା ଏକ ପ୍ରହସନ ଭଳି ମନେ ହେଉଛି । ଏଠାରେ ଛାତ୍ରଛାତ୍ରୀଙ୍କୁ ମୌଳିକ ସୁବିଧା ମିଳୁନଥିବାରୁ ବୃଦ୍ଧି ପାଉଛି ଅସନ୍ତୋଷ ।
